Diari Oficial de la Generalitat Valenciana


Sumari del DOGV 6486, del 23-03-2011 (2011/3285)

ORDRE 6/2011, de 17 de març, de la Conselleria d'Economia, Hisenda i Ocupació, per la qual es regula la destrucció i inutilització de màquines recreatives i d'atzar.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/03/17/6/dof/vci/html**

### Dades del document

Número de DOGV
:   6486

Data del DOGV
:   23-03-2011

Secció del DOGV
:   I. DISPOSICIONS GENERALS

Número del document
:   2011/3285


Data del document
:   17-03-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * reglamentació comercial
    * joc d'atzar
    * joc automàtic
    * legislació

ORDRE 6/2011, de 17 de març, de la Conselleria d'Economia, Hisenda i Ocupació, per la qual es regula la destrucció i inutilització de màquines recreatives i d'atzar. [2011/3285]  
PREÀMBUL  
  
El Decret 115/2006, de 28 de juliol, del Consell, pel qual s'aprova el Reglament de Màquines Recreatives i d'Atzar, preveu en distints preceptes la baixa i l'extinció de l'autorització d'explotació de les màquines la qual cosa, d'acord amb el Reglament, suposa la seua destrucció consegüent. Per tant, mitjançant esta ordre es pretén disciplinar les operacions de destrucció de màquines en aquells supòsits en què legalment pertoque.  
Per tot això, fent ús de les facultats que em conferix l'article 28 de la Llei 5/1983, de 30 de desembre, del Consell i de l'autorització continguda en la disposició final primera apartat c del Decret 115/2006, de 28 de juliol, del Consell pel qual s'aprova el Reglament de Màquines Recreatives i d'Atzar, que faculta la conselleria competent en matèria de joc, amb informe previ de la Comissió del Joc de la Comunitat Valenciana, per a regular el sistema per a la destrucció o desballestament de màquines recreatives i d'atzar  
  
ORDENE  
  
Capítol I  
Disposicions de caràcter general  
  
Article 1. Àmbit d'aplicació  
Pertoca el depòsit i la destrucció de màquines recreatives i d'atzar en els supòsits de substitució (alta-baixa) i extinció d'autoritzacions d'explotació de màquines recreatives i d'atzar.  
Pertocarà, així mateix, el depòsit i la destrucció de màquines quan així s'acorde en un procediment sancionador en el marc el que establix per a les sancions no pecuniàries l'article 28.3 de la Llei 4/1988, de 3 de juny, del Joc de la Comunitat Valenciana.  
  
Article 2. Exclusions  
Les baixes definitives de les màquines de tipus «A» previstes en l'article 4.1 apartats a i b del Decret 115/2006, de 28 de juliol, en la redacció que en fa el Decret 200/2009, de 6 de novembre, del Consell, únicament necessitaran la declaració jurada que esta s'ha destruït o inutilitzat efectuada per l'empresa operadora titular de la màquina, sense perjuí de l'obligació de tramitar la baixa definitiva i d'entregar la documentació necessària en la forma establida en el Reglament de Maquines Recreatives i d'Atzar.  
En esta declaració jurada es farà constar el nom de l'empresa que ha efectuat la destrucció, la identificació de la màquina i la data i el lloc de destrucció.  
  
Capítol II  
Règim d'autoritzacions  
  
Article 3. Empreses autoritzades per a la destrucció de màquines  
Només podran realitzar la destrucció, el desballestament o la inutilització de màquines aquelles empreses inscrites en el Registre de Fabricants i Importadors de Màquines Recreatives i d'Atzar i Material de Joc en qualitat de fabricants i importadors de màquines de tipus A, B, o C, o en el Registre de Comercials i Distribuïdors de Material de Joc que obtinguen l'autorització corresponent de la Sotssecretaria de la conselleria competent en matèria de joc.  
L'autorització tindrà un termini de validesa de cinc anys, comptats des de la data del seu atorgament, si bé, serà renovable, per períodes de la mateixa duració amb sol·licitud prèvia de l'interessat en què es farà constar els aspectes a què es referixen els apartats b, c, d, i e l'article següent.  
La sol·licitud de renovació es formularà amb una antelació mínima de dos mesos a la data d'expiració del termini inicial o prorrogat d'autorització.  
Article 4. Procediment per a l'obtenció de l'autorització   
Les empreses interessades en la destrucció, desballestament o inutilització hauran de dirigir una sol·licitud a la Sotssecretaria de la conselleria competent en matèria de joc en què faran constar:  
a. Número d'inscripció en algun dels registres assenyalats en l'article anterior.   
b. La ubicació del local on quedaran depositades les maquines i es farà la destrucció posterior.   
c. La documentació justificativa de la disponibilitat del dit local.   
  
d. Una memòria descriptiva de les operacions que es duran a terme per a la destrucció i desballestament.   
e. Memòria descriptiva del tractament de residus i mode de compliment de la normativa vigent en esta matèria.  
  
Article 5. Alteració de les circumstàncies que van concórrer en la concessió de l'autorització  
Qualsevol variació en les circumstàncies a què es referix l'article anterior haurà de ser comunicada a la Sotssecretaria de la conselleria competent en matèria de joc en el termini de 10 dies hàbils comptat des del moment en què es produïra. Esta podrà revocar l'autorització, amb audiència prèvia de l'interessat, si deixen de concórrer els requisits que van motivar la seua concessió o s'incomplix el procediment de destrucció establit en la present ordre.  
  
  
Capítol III  
Procediment de destrucció de màquines  
  
Article 6. Iniciació del procés  
El procediment de destrucció, desballestament i inutilització de màquines s'inicia amb el seu depòsit en el local de l'empresa autoritzada per a realitzar les operacions de destrucció.  
  
Article 7. Ompliment de l'albarà d'entrega  
El depòsit de la màquina per l'empresa operadora es realitzarà mitjançant l'emplenament d'un albarà d'entrega on es farà constar la firma del representant de l'empresa operadora que realitza el depòsit i de l'empresa depositària autoritzada per a la destrucció de la màquina.  
  
  
Article 8. Responsabilitat de l'empresa autoritzada per a la destrucció de màquines  
Per mitjà de l'entrega de la màquina i la firma de l'albarà, l'empresa depositària assumix totes les responsabilitats derivades de la custòdia de la màquina i de la seua efectiva destrucció.  
  
Article 9. Sol·licitud d'autorització per a la destrucció  
Abans de procedir a la seua destrucció, inutilització o desballestament, l'empresa depositària sol·licitarà autorització a la Sotssecretaria de la conselleria competent en matèria de joc, indicant els models i números de sèrie de la màquina o màquines que es pretenguen destruir, la data de l'operació de destrucció, el lloc, el procediment per a portar-ho a efecte i els elements que seran destruïts.  
La sol·licitud d'autorització haurà de realitzar-se amb una antelació mínima d'un mes a la data de destrucció proposada. La conselleria competent en matèria de joc resoldrà allò que pertoque en el termini de quinze dies hàbils comptat des de la data d'entrada de la sol·licitud en el registre de l'òrgan competent per a la seua tramitació.   
  
Article 10. Operació de destrucció de la màquina i alçament de l'acta de destrucció  
Les operacions de destrucció s'hauran de dur a terme en la data i en el lloc inclosos en l'autorització. De l'operació de destrucció s'alçarà una acta que haurà d'estar firmada per un notari o per agents de la brigada del joc, en la qual constaran els aspectes assenyalats en el paràgraf primer de l'article anterior.  
En el termini de 15 dies hàbils comptat des de la data de destrucció s'enviarà una còpia de la dita acta a la Sotssecretaria de la conselleria competent en matèria de joc, una altra a la Brigada del Joc, i la tercera quedarà en poder de l'empresa que haja realitzat l'operació de destrucció.  
Article 11. Destrucció d'elements identificatius  
La destrucció de la màquina comprendrà tots els seus elements identificatius. Són elements identificatius de les màquines recreatives i d'atzar:  
a. La memòria del joc  
b. Les marques de fàbrica  
c. Les plaques d'identitat  
d. El comptador electrònic  
e. Els vidres o metacrilats  
  
Article 12. Tractament de residus  
L'empresa que realitze la destrucció estarà obligada al compliment de les disposicions establides en la Llei 10/2000, de 12 de desembre, de residus de la Comunitat Valenciana (DOGV núm. 3.898, de 15 de desembre) i la resta de normativa específica en matèria de residus. En l'últim mes de cada any natural, haurà d'enviar un informe de les operacions dutes a terme durant l'any en matèria de residus procedents de les màquines destruïdes en els seus locals.  
  
Capítol IV  
Règim sancionador  
  
Article 13. Infraccions i sancions  
El règim d'infraccions i sancions en matèria de destrucció, desballestament i inutilització de màquines serà l'establit en la Llei 4/1988 del Joc de la Comunitat Valenciana i en el Reglament de Màquines Recreatives i d'Atzar.  
  
Disposició addicional   
  
Única. Silenci administratiu  
En els procediments d'autorització previstos en esta ordre el caràcter del silenci administratiu serà sempre desestimatori, d'acord amb el que preveu la disposició addicional cinquena de la Llei 4/1988, de 3 de juny, del Joc de la Comunitat Valenciana.  
  
Disposició transitòria   
  
Única. Empreses autoritzades a l'entrada en vigor de la present ordre  
Les empreses que a l'entrada en vigor de la present ordre siguen titulars d'autoritzacions de destrucció, desballestament i inutilització de màquines recreatives i d'atzar, conservaran les dites autoritzacions, si bé, s'hauran d'ajustar al procediment i als tràmits de destrucció previstos reglamentàriament. El període de validesa de les autoritzacions d'estes empreses serà de cinc anys que començaran a comptar des de la publicació de la present ordre.  
La renovació de les dites autoritzacions s'haurà de sol·licitar conforme al procediment i requisits establits en esta ordre.   
  
Disposició derogatòria   
  
Única. Ordre de 9 de desembre de 1998  
Queda derogat l'article 12 de l'Ordre de 9 de desembre de 1998, de la Conselleria d'Economia, Hisenda i Administració Pública, per la qual es desplega el Reglament de Màquines Recreatives i d'Atzar, aprovat pel Decret 155/1998, del Consell, de 29 de setembre. (DOCV 18.12.1998), i totes aquelles disposicions de rang igual o inferior que s'oposen al que disposa la present ordre.  
  
Disposició final   
  
única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 17 de març de 2011  
  
El conseller d'Economia, Hisenda i Ocupació,  
i vicepresident segon del Consell  
GERARDO CAMPS DEVESA


Còpia Permalink ELI